text: Actualització: Quatre municipis prohibeixen l'ús de pirotècnia per Sant Joan i Olesa suspèn l'enlairament de fanalets – La Bústia
  Per Redacció / La Bústia 22 de juny de 2022 a les 12:00 0 846 Visites
  Per l'elevat risc d'incendi, ja que els municipis es troben a prop de zona boscosa
  Actualització 23 de juny:
  Esparreguera i Sant Esteve s'han unit a les mesures ja preses per Castellví i Collbató i no permetran pirotècnia durant la Revetlla de Sant Joan. Olesa suspèn l'enlairament de fanalets de la Festa Major.
  En el cas d'Esparreguera, l'Ajuntament ha prohibit el llançament de coets, voladors, fonts i bateries de categoria F3 als barris de Can Rial, Mas d'en Gall, Can Vinyals i Colònia Sedó i a totes les zones a menys de 500 metres de terrenys forestals. Alhora, està prohibit l'ús de petards i altres artefactes de pirotècnia a tot el municipi més enllà de la 1h. Tampoc es podran llençar petards dins les zones enjardinades de parcs i places. Totes aquestes mesures s'han fet públiques en un BAN que ha signat l'alcalde Eduard Rivas.
  Pel que fa a Sant Esteve, fins el 15 de setembre, inclosa la Revetlla de Sant Joan, no es podran llançar coets ni pirotècnia voladora en tot el municipi. Tampoc encendre fogueres sense permís. L'encesa de petards i fonts estarà permesa sempre i quan sigui a una distància de més de 500 metres d'una zona forestal. L'alcalde Enric Carbonell ha signat un BAN on explica les mesures.
  D'altra banda, Olesa ha suspès l'enlairament de fanalets previst per a la cloenda de la Festa Major el dilluns 27 de juny "arran que el Departament d'Interior de la Generalitat hagi prohibit els fanalets voladors a tot Catalunya". No obstant això, ha informat que es manté el sopar popular al Parc Municipal i demana que tothom porti encenedor per "fer ben bonica la trobada".
  Per a la revetlla de Sant Joan les restriccions no afecten l'espectacle piromusical "Odissea" previst per aquest dijous a les 23.30h perquè Olesa no es troba en el nivell 3 del Pla Alfa i té l'autorització de la delegació del Govern i l'activitat es realitza a més de 500 metres de la zona forestal. Sobre la prohibició d'ús de pirotècnia, el consistori ha comunicat que la restricció afecta principalment els barris de Sant Bernat, Les Planes, Nucli Antic, Collet de Sant Joan, la Balconada, Poble Sec i totes les urbanitzacions (Ribes Blaves, Oasis, Mas de les Aigües, Les Llumbreres).
  Notícia 22 de juny:
  La Generalitat de Catalunya ha informat aquest dimecres del dispositiu especial del Departament d'Interior per a la Revetlla de Sant Joan. La mesura més destacada és la prohibició d'enlairament de fanalets encesos a qualsevol punt del territori català, atès el seu alt risc. A més, s'han reforçat les recomanacions als ajuntaments.
  En aquest sentit, l'Ajuntament de Castellví ha estat el primer municipi en prohibir l'ús de material pirotècnic en tots els barris del municipi durant la Revetlla de Sant Joan. L'any passat també va prendre aquesta mesura. De fet, la prohibició d'utilitzar qualsevol artefacte que contingui foc s'ha fet extensiva del 15 de març al 15 d'octubre com a prevenció d'incendis, ja que tots els barris de Castellví són a menys de 500 metres del bosc.
  Des del consistori expliquen que són "conscients que hi ha persones a l'ús de petards i coets", però fan "una crida a la responsabilitat i a la col·laboració veïnal perquè no se'n facin servir en tot el terme municipal, pel bé conjunt del municipi i de l'entorn". Alhora, remarquen que la prevenció d'enguany és "especialment important en un context de sequera i d'elevades temperatures com les que s'estan vivint aquesta primavera".
  Seguidament, Collbató també ha anunciat la signatura d'un BAN per part de l'alcalde, Miquel Solà, prohibint l'ús de la pirotècnia atès que bona part de la zona urbana està a menys de 500 metres de zones forestals. El text destaca que es pren la mesura per "un context climàtic complicat per la manca de pluges dels darrers mesos i les altes temperatures de les darreres setmanes" i també "atès que a Collbató els darrers dies hem viscut petits incidents provocats per fogueres i un ús negligent de petards i coets".
  No obstant això, l'Ajuntament ha informat que durant la Revetlla s'habilitarà un espai a l'esplanada de bombers entorn a la foguera autoritzada i controlada per poder llençar petards de categoria F1 i F1. A la resta del municipi quedarà prohibit. En el cas dels coets, voladors, fonts i bateries de categoria F3 està totalment prohibit el seu ús a tot l'indret del terme municipal.
  Fotografia: Enlairament de fanalets durant la Festa Major d'Olesa l'any 2021 [Aj]
  Categoria: Castellví de Rosanes, Collbató, Esparreguera, Olesa de Montserrat, Sant Esteve Sesrovires, Societat